BCPจุก2เด้งไฟไหม้ขาดทุน
หุ้น BCP น่วม สังเวยไฟไหม้นักวิเคราะห์คาดปิด 30 วัน ไม่กระทบพื้นฐาน แต่ไม่แนะนำให้ลงทุนไตรมาส 2 ขาดทุนสต๊อกน้ำมัน
5 ก.ค. 2555

หุ้น BCP น่วม สังเวยไฟไหม้นักวิเคราะห์คาดปิด 30 วัน ไม่กระทบพื้นฐาน แต่ไม่แนะนำให้ลงทุนไตรมาส 2 ขาดทุนสต๊อกน้ำมัน
ราคาหุ้นของบริษัท บางจากปิโตรเลียม (BCP) เปิดตลาดเมื่อวันที่ 4 ก.ค. ดิ่งลงทันทีหลังได้เกิดเหตุเพลิงไหม้ที่โรงกลั่น ถนนสุขุมวิท 64 โดยระหว่างวันลงไปต่ำสุดที่ 22.50 บาท ก่อนจะมีแรงซื้อกลับคืนในปลายตลาดราคาดีดขึ้นปิดที่ 22.80 บาท ลดลง 0.60 บาท หรือ 2.56% ด้วยมูลค่าการซื้อขาย 620.19 ล้านบาท
นายอนุสรณ์ แสงนิ่มนวล กรรมการผู้จัดการใหญ่ BCP กล่าวว่า ผลจากไฟไหม้จะทำให้รายได้หายไปวันละ 20 ล้านบาท แต่มีประกันครอบคลุมความเสียหายทั้งหมด และคาดว่าจะต้องปิด 30 วัน เพื่อตรวจสอบโรงกลั่น ซึ่งถ้าหากต้องทำหอกลั่นใหม่ อาจใช้เวลา 3 เดือน จะกระทบกำไรก่อนภาษี ดอกเบี้ย และค่าเสื่อม (อีบิตดา) ประมาณ 300–400 ล้านบาท จากเป้าทั้งปีที่คาดว่าจะอยู่ที่ 7,000 ล้านบาท 
ทั้งนี้ ภายหลังเกิดเหตุเพลิงไหม้ นักวิเคราะห์จากบริษัทหลักทรัพย์ (บล.) หลายแห่ง เช่น บล.เอเซีย พลัส บล.ดีบีเอสวิคเคอร์ส (ประเทศไทย) และ บล.กรุงศรี ออกมาระบุว่าข่าวดังกล่าวเป็นปัจจัยลบต่อหุ้น BCP จึงแนะนำให้นักลงทุนชะลอลงทุน รอดูความชัดเจนผลกระทบทั้งหมดก่อน 
นักวิเคราะห์ บล.กรุงศรี กล่าวว่า เหตุการณ์ไฟไหม้หอกลั่นของ BCP ไม่ได้เกิดขึ้นเป็นครั้งแรก เพราะได้เกิดเหตุเช่นนี้แล้วเมื่อต้นปีที่ผ่านมา และหากอิงกับเหตุการณ์ครั้งก่อน ก็เชื่อว่าไฟไหม้จะไม่กระทบกับพื้นฐานธุรกิจของ BCP และถ้าหากหยุดเกิน 1 เดือน ก็จะต้องพิจารณาพื้นฐานอีกครั้ง
อย่างไรก็ตาม ฝ่ายวิจัยได้แนะนำขายหุ้น BCP อยู่แล้ว เพราะมองว่าในไตรมาส 2 ผลดำเนินงานจะไม่ดี เพราะมีการขาดทุน จะสต๊อกน้ำมันหลังราคาน้ำมันดิบปรับตัวลดลงมาและราคาหุ้นที่ซื้อขายก็เกินมูลค่าพื้นฐานที่ฝ่ายวิจัยคาดไว้ที่ 23 บาท 
“เบื้องต้นคาดว่าผลกระทบจากเพลิงไหม้จะส่งผลต่อภาพการเติบโตของผลดำเนินงานในไตรมาส 3 แต่ยังไม่สามารถประเมินผลกระทบที่เกิดขึ้นทั้งหมดจนกว่าจะได้รับข้อมูลที่ชัดเจนจากบริษัท แต่เชื่อว่ากรมธรรม์ประกันภัยที่บริษัททำไว้ทั้งในส่วนของความเสียหายที่เกิดขึ้น (All Risk) และการดำเนินงานที่ขัดข้อง (Business Interruption) จะทำให้ผลกระทบจำกัด”
นักวิเคราะห์ กล่าวว่า หุ้น BCP ที่ลดลงไม่มากนัก ส่วนหนึ่งเพราะขณะนี้ตลาดกังวลกับปริมาณการผลิตน้ำมันจะหายไป โดยเฉพาะการคว่ำบาตรอิหร่านและการที่อิหร่านขู่ปิดช่องแคบฮอร์มุซ ซึ่งหนุนให้ราคาน้ำมันเพิ่มขึ้น และคาดว่า 1-2 สัปดาห์นับจากนี้ราคาน้ำมันจะขึ้นไปซื้อขายที่ 105-110 เหรียญสหรัฐต่อบาร์เรล